Nammi, rosa celeste, tant'amena

Nammi, rosa celeste, tant'amena,
        Su dolore e sa pena
Ch'hapo suffridu in s'istimare a tie;
Sos suspiros, sos palpitos, s'affettu;
        Nara, candidu pettu;
Non lu ramentas pius cussu die?

Nara, ti nde ramentas, o gentile,
        In su mese d'abrile,
Cantu amore in te no haia firmadu,
Cun summu affettu e istimazione?
        E oe, bella Giunone,
Sena motivos m'has abbandonadu?

Pro una fabulosa cumpostura,
        O Dea d'ermosura,
In cust’istante m'has abbandonadu,
Sende ch'in tant'amore fuo costante;
        Ti fuo fidele amante,
Cun impegnu t'amaia, appassionadu.

S'anima est attristada e opprimida,
        O palma fiorida,
De cando has decidiu 'e disamare.
Non pius delizias e piagheres,
        Ma solu dispiagheres
Mi solent a sa tumba retirare.

Cando penso a s'ingratu determinu
        Creadu in su tou sinu,
A' cuddu tempus chi ti fuo amante,
A sos gustos soaves e dilettos
        E amorosos segretos,
Mi distrue su coro palpitante.

S'ischis cant'est turbada sa memoria,
        Rampu laru de gloria
E su coro 'e suspiros agitadu!
D'amorosos disizos e lamentos
       Sunt sos pensamentos,
Chi mi turmentant s'infelice istadu.

Nammi como, diletta Proserpina,
        Chi m'amàs genuina,
Cun amorosos palpitos in coro,
Cun carignos segretos de amante,
        E prite in cust'istante
Ti disunis, chi cando tott'ignoro?

Su nostru amore sinceru, perfettu,
        Ornadu 'e tant'affettu,
Fit ligadu 'e vinculos eternos,
Cun litteras in coro fit iscrittu
        E oe non pius abitu,
Disunidos si sunt dorados pernos.

Ahi! Columba mia, appassionada,
         Affabile, istimada,
Nammi ue tant'amore est isparidu,
Tant'affettu sinceru e singulare,
        In cale amorosu mare
Has bettadu sas frecias ch'has feridu?

Sos tuos ojos bellos, amorosos,
         Ch'attraint, affettuosos,
Tantu m'hant feridu in sa mirada;
Sas tuas dulches laras corallinas,
        Sas trempas porporinas
M'hant accisadu, o Dea immaculada.

Su coro fit pienu 'e tant'amore,
        Preziosu fiore,
In cussu tempus ch'istimao a tie.
Oe est furibundu e derelittu,
        Chi tantu l'has trafittu,
A lu sanare ispettat solu a tie.

Delirante, infelice, so ad ogn'ora,
         Pro te, mia Flora,
E carriganu 'e penas e turmentu.
Ahi! teneru coro, appassionadu,
         A s'amorosu istadu
Torremus, bella mia, in su momentu.

Cuddos ispassos e divertimentos
        E dilettos momentos
Sunt isparidos de sa mente mia,
Chi prostradu los piango cun fervore;
        Ahi! o dulche amore,
Isparid'in sa mezus fantasia!

Continu so die e notte suspirende,
        So!u, tristu, pensende
Cuddu tempus felice ch'amaia;
Che solitariu puzone in sa campagna,
        Giamende sa cumpagna,
E piango e sospiro, o vida mia.

Ses chi tue nd'has pena e nd'has dolu,
        Deh! dammi su consolu
De m'amare che primu, o rundinella,
Prestu si no tia morrere suicida
        E narrer: -  adiu, vida,
O vida annientada pro te, bella.

Aiò, Venus mia, dammi unu cunfortu,
        Si no prestu so mortu
E sepultadu, mischinu, in sa tumba;
Ahime! privu d'amore in cust'edade!
        Adiu felicidade!
Mi sonat sa melodiosa trista trumba.

Appenadi de custas angustias,
        De cussas rimas mias,
A s'ispensada iscrittas, sena sensu.
Deh! commover ti potant su coro;
        T'idolatro e t'adoro
E dammi unu si o no in ricumpensu.